下桂江縣黎壁
作者：宋之問
朝代：唐

paragraphs: 放溜覿前漵，連山分上干。
江回雲壁轉，天小霧峯攢。
吼沫跳急浪，合流環峻灘。
欹離出漩劃，繚繞避渦盤。
舟子怯桂水，最言斯路難。
吾生抱忠信，吟嘯自安閑。
旦別已千歲，夜愁勞萬端。
企予見夜月，委曲破林巒。
潭曠竹煙盡，洲香橘露團。
豈傲夙所好，對之與俱歡。
思君罷琴酌，泣此夜漫漫。